गाँधी, नेहरू, सुभाष, स्वामी विवेकानंद, रामकृष्ण परमहंस इत्यादि महापुरुष- राम और उनके नाम की शक्ति से ऊर्जा ग्रहण करते थे। गाँधी जी कहा करते थे, ''मेरे पास एक रामनाम के सिवा और ताक़त नहीं है। वही मेरा एक आसरा है। रामनाम से मनुष्य को भीतर और बाहर प्रकाश मिलता है। निराधारों के लिए रामनाम सबसे बड़ा आधार है।'' वे यहाँ तक कहते थे, ''मेरा चिकित्सक राम है और रामनाम मेरी एकमात्र औषध है।'' उनके प्रिय भजन- 'रघुपति राघव राजाराम, पतित पावन सीताराम...' से ही रामनाम और राम के प्रति उनकी श्रद्धा का ज्ञान हो जाता है। यदि रामनाम से गाँधी जी ऊर्जा ग्रहण करते थे तो लंबे अनुभूत प्रयोगों द्वारा ही 'उन्होंने इस सच्चाई को स्वीकार किया था।